Komaba

Komaba () on Tokion kaupunginosa Meguron erillisalueella. Se sijaitsee Meguron pohjoisosassa Shibuyan aluekeskuksen länsipuolella. Komabassa sijaitsee Tokion yliopiston Komaban kampusalue, joka sai alkunsa Meiji-kaudella 1800-luvun lopulla Komaban maatalouskouluna. Kaupunginosassa on myös asuin- ja viheralueita, kuten Komaban puisto, jonka läheisyydessä toimii muun muassa Japanin kansankäsityön museo ("Nihon mingeikan").
Komaban kaupunginosan pinta-ala on 0,84 neliökilometriä, ja se jakautuu neljään osa-alueeseen, jotka on numeroitu Komaba 1-chōme–Komaba 4-chōme. Niissä on yhteensä 7 094 asukasta (helmikuussa 2025). Kaupunginosan väestötiheys on siten noin 8 400 asukasta neliökilometrillä.
Historia.
Komaba oli alkujaan Kami-Meguron kylän osa-alue ("koaza"). Edo-kaudella 1600–1800-luvuilla siellä sijaitsi sotilashallinnon ratsastuskenttä ja shōgunin käytössä ollut haukkametsästysalue. Paikannimi Komaba viittaakin hevosiin ("koma"). 
Meiji-restauraation jälkeen vuonna 1878 tälle avoimelle niitylle perustettiin Komaban maatalouskoulu, jolla oli merkittävä vaikutus modernin maanviljelyksen kehitykseen Japanissa. Koulussa opetti muun muassa saksalainen Oskar Kellner. Myöhemmin koulu liitettiin Tokion keisarilliseen yliopistoon eli nykyiseen Tokion yliopistoon. Alueella oli Meiji-kaudella myös Japanin keisarillisen vartion ja ratsuväen toimintoja. Komaban eteläosa on sen sijaan kehittynyt asuinalueena. Ennen Meguron suuralueen perustamista vuonna 1932 Komaba kuului Tokiosta itsenäiseen Meguron maaseutukaupunkiin.
Kaupunkikuva ja rakennukset.
Komaba sijaitsee Musashinon ylängöllä aivan Meguron erillisalueen pohjoisreunalla ja Shibuyan kaupunginosan länsipuolella. Naapurikaupunginosia ovat etelässä Meguron Ōhashi ja Aobadai, lännessä Setagayan erillisalueen Daizawa ja Kitazawa, pohjoisessa Shibuyan erillisalueen Uehara ja Tomigaya sekä idässä Shibuyan Shinsenchō ja Shōtō. Keiō-rautatielinja kulkee Komaban läpi itä–länsisuunnassa ja jakaa alueen kahteen osaan. Tokion yliopiston kaksi kampusaluetta käsittävät valtaosan pohjoisosasta; Komaban kampus no. 1 sijaitsee aivan Komaban aseman pohjoispuolella, Komaban kampus no. 2 kaupunginosan luoteisnurkassa. Näiden kampusalueiden välissä sijaitsee Komaban puisto.
Komaban puisto oli aiemmin vaikutusvaltaiselle Maeda-suvulle kuulunutta maata, ja siellä on edelleen markiisi Toshinari Maedan vuonna 1929 rakennuttama eurooppalaistyylinen asuintalo, joka toimii nykyisin museona. Suku asettui Komabaan 1920-luvulla, kun sen aiempi Hongōssa sijainnut residenssi oli tuhoutunut suuressa Kantōn maanjäristyksessä. Taloon kuuluu myös vuonna 1930 valmistunut japanilaistyylinen vierastalo. Maeda-suvun asuintalo on otettu Japanin tärkeän kulttuuriomaisuuden luetteloon. Komaban puiston eteläreunalla on Japanin kansankäsityön museo ("Nihon mingeikan"), jonka perusti vuonna 1936 Sōetsu Yanagi, "mingei"-liikkeen eli kansankäsityöliikkeen alullepanija. Museon länsisiipi toimi alun perin Yanagin asuintalona. Puiston pohjoisreunalla sijaitsee vuorostaan Japanin modernin kirjallisuuden museo.
Komaban eteläosa on pääosin asuinaluetta. Siellä on myös Japanin teknillisen yliopiston yläaste ja lukio.
Liikenne.
Komabaa palvelee Keiō-rautatieyhtiön Inokashira-linja, joka pysähtyy Komaba-Tōdaimaen asemalla Komaban kampusalueen eteläreunalla. Linja liittää Komaban idässä Shibuyaan ja lännessä Kichijōjin suuntaan.
Komaban etelärajalla kulkee itä–länsisuuntainen Awashima-dōri-katu eli Tokion prefektuurintie 423. Se risteää pohjois–eteläsuuntaisen Yamate-dōrin eli prefektuurintie 317:n kanssa kaupunginosan kaakkoiskulmalla. Yamate-dōrin alla tunnelissa kulkee Tokion pääkaupunkimoottoritien kehälinja C2.